पीछे किचन में चावल की हंडिया आखिर में चढ़ायी जाती थी क्योंकि लंगर में खाना खाने के लिये आने वालों की तादाद पहले से तय नहीं होती थी। एग करी के लिये उचित व पर्याप्त मात्रा में शोरबा पहले तैयार कर लिया जाता था और चावल के साथ अंडे सबसे आखिर में उबाले जाते थे, जब मोटे तौर खाने वालों की संख्या का अनुमान लग जाया करता था। उन दिनों हमारे एक मित्र सुधाकर हुआ करते थे जो खाने के मामले में आखिर तक छोर संभाले रखते थे और ऐसा माना जाता था कि मोहल्ले के कुत्तों के दुबले होने में सुधाकर का बड़ा हाथ था, क्योंकि वह हंड़िया में चावल का एक दाना भी नहीं छोड़ते थे। यही सुधाकर जब एक बार खाना चढ़ जाने की अंतिम प्रक्रिया की शुरुआत में आये तो अमिताभ को चावल लाने के लिये भेजना पड़ा। मस्तमौला अमिताभ झोला थामे उस दुकान में पहुंचे जहां से अपने यहां नियमित राशन आता था और जहां अपना खाता चलता था। दुकानदार ने अमिताभ से कहा कि ‘‘साहब, एक बढ़िया क्वालिटी का चावल आया है, लंबे-लंबे दाने हैं…।’’ अमिताभ ने पूछा ‘‘क्या बहुत लंबे दाने हैं?’’ दुकानदार ने कहा, ‘‘हां साहब, काफी लंबे दाने हैं।’’ अमिताभ ने कहा, ‘‘ठीक है, 15 मीटर दे दीजिये!’’